Document ID: 31993R2175

ΚΑΝΟΝΙΣΜΟΣ (ΕΟΚ) αριθ. 2175/93 ΤΗΣ ΕΠΙΤΡΟΠΗΣ της 2ας Αυγούστου 1993 για τον καθορισμό της γενεσιουργού αιτίας της γεωργικής ισοτιμίας που εφαρμόζεται στις κοινοτικές τιμές απόσυρσης και τα λοιπά ποσά που εφαρμόζονται στα αλιευτικά προϊόντα για την περίοδο εμπορίας 1993
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3813/92 του Συμβουλίου της 28ης Δεκεμβρίου 1992 για τις ισοτιμίες μετατροπής που πρέπει να εφαρμόζονται στα πλαίσια της κοινής γεωργικής πολιτικής (1), και ιδίως το άρθρο 6 παράγραφος 2,
Εκτιμώντας:
ότι το άρθρο 23 δεύτερο εδάφιο τρίτη περίπτωση του κανονισμού (ΕΟΚ) αριθ. 1068/93 της Επιτροπής της 30ής Απριλίου 1993 για τις λεπτομέρειες καθορισμού και εφαρμογής των ισοτιμιών μετατροπής που χρησιμοποιούνται στο γεωργικό τομέα (2) προβλέπει ότι η γενεσιουργός αιτία που καθορίζεται σε αυτόν εφαρμόζεται στα προϊόντα αλιείας μόνον από την 1η Ιανουαρίου 1994- ότι ωστόσο, λόγω απουσίας της ειδικής γενεσιουργού αιτίας στην υπάρχουσα νομοθεσία στα πλαίσια της κοινής οργάνωσης αγοράς των αλιευτικών προϊόντων για τις τιμές απόσυρσης και τα λοιπά σχετικά ποσά, πρέπει να καθοριστεί η γενεσιουργός αιτία για την αλιευτική περίοδο 1993, κατά παρέκκλιση των διατάξεων του άρθρου 23 δεύτερο εδάφιο τρίτη περίπτωση του ιδίου κανονισμού-
ότι η χρήση της γενεσιουργού αιτίας που προβλέπεται στο άρθρο 10 του κανονισμού (ΕΟΚ) αριθ. 1068/93 δεν είναι κατάλληλη λόγω των ωραρίων που ακολουθούνται στις αγορές των αλιευτικών προϊόντων καθώς και του διάσπαρτου χαρακτήρα αυτών των αγορών- ότι πρέπει, κατά συνέπεια, να ληφθεί υπόψη ως γενεσιουργός αιτία η δεύτερη μέρα του μήνα, κατά παρέκκλιση από τις διατάξεις του άρθρου 10 παράγραφος 1 πρώτο εδάφιο τέταρτη περίπτωση στον εν λόγω κανονισμό-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης των Προϊόντων Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τον αλιευτικό τομέα, κατά παρέκκλιση από τα άρθρα 10 και 23 του κανονισμού (ΕΟΚ) αριθ. 1068/93, η γενεσιουργός αιτία του γεωργικού συντελεστή μετατροπής, όσον αφορά τις τιμές και τα ποσά που παρατίθενται στο παράρτημα, επέρχεται για την περίοδο αλιείας 1993 τη δεύτερη ημέρα του μήνα κατά τον οποίον πραγματοποιήθηκε η συναλλαγή.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Αυγούστου 1993.

Labels: 2
6